section_heading: Pozadina i snimanje
paragraph_text: Album The Kick Inside objavljen je u veljači 1978. i sastoji se od 13 pjesama. Bushini filmski i književni utjecaji, koje se smatra njezinim zaštitnim znakovima, najuočljiviji su u pjesmi "Wuthering Heights". Tu skladbu nije izvorno nadahnuo roman Emily Brontë nego njegova televizijska adaptacija, no Bush je naknadno pročitala roman kako bi, prema vlastitim riječima, "ispravno provela istraživanje". Bush također otvoreno govori o seksualnosti, poglavito u erotičnim pjesmama "Feel It" i "L'Amour Looks Something Like You". U pjesmi "Strange Phenomena" propituje neobične slučajnosti, predosjećanja i déjà vu.